15-jarige sit firmas ore aan met urine-kragopwekker | Netwerk24
15-jarige sit firmas ore aan met urine-kragopwekker
Deur Hannes Kruger 17 Maart 2016 11:38
’n 15-jarige meisie van Pretoria het groot maatskappye ore aangesit toe sy Dinsdagaand ’n eerste plek by die African Energy-toekennings verwerf het met haar urine-kragopwekker.
Nicole Barwise van die Hoërskool Menlopark het dié prys met die Vuselela Energy-maatskappy gedeel en is nou R150 000 ryker.
Sy is die jongste persoon nog wat die kompetisie gewen het. Dit is gewoonlik groot maatskappye wat dit wen, sê Barwise.
“In 2014, toe ek in graad 8 was, moes ons ’n projek doen oor hoe ’n mens beurtkrag op ’n koste-effektiewe wyse kan vermy.
“Die juffrou het gesê ons gaan gepenaliseer word as almal se idees dieselfde is. Dit het my gedwing om buite die boks te dink,” vertel Barwise.
Barwise het toe ’n urine-battery ontwikkel.
“Ek vang die urine op met my urine-stelsel wat onder die toilet geplaas word. Die urine gaan dan deur pype na die battery. Die urine dien as elektroliet.”
Sy sê 2 000 ml urine kan onder meer selfone en koordlose ligte laai.
“Die mens skei daagliks sowat 2 000 ml urine af. Dié hoeveelheid urine kan ’n lig van 0,5 ampère vir sowat 42 uur laat brand en ’n iPhone 5S van 0% tot 100% herlaai.”
Barwise vertel haar projek kan ’n groot verskil in mense se lewe maak.
“Daar is volgens die sensus van 2011 sowat 2,5 miljoen mense in Suid-Afrika wat nie toegang tot elektrisiteit en lopende water het nie.
“Hierdie is ’n oplossing vir die probleem. Dit verskaf nie net tot ’n groot mate elektrisiteit aan mense nie, maar ook ’n toilet.”
Sy wil in die nabye toekoms die projek verder ontwikkel en die urine-kragopwekkers begin vervaardig.
“Die hele eenheid kos R534. Ek wil dit aan niewinsgewende organisasies gee sodat hulle dit aan mense sonder lopende water en elektrisiteit kan verskaf.”
Sy was baie verbaas toe daar aankondig word dat sy die eerste plek verwerf het.
“Dit was die nasionale Eskom-Ekspo-kompetisie wat my toevallig vir African Energy Awards ingeskryf het. Ek het gehoor dis groot maatskappye wat gewoonlik inskryf.
“Ek was baie verbaas en opgewonde toe ek hoor ek het gewen.”
Haar pa, Charles, was haar mentor tydens die ontwikkeling van die projek.
“Hy is eintlik ’n prokureur, maar elektrisiteit is sy passie en stokperdjie.”
Uitvinder se sussie behaal 7 A’s in matriek